**PÁLYÁZATI FELHÍVÁS**

**Budapest Főváros Önkormányzat Közgyűlése**

**az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény, valamint az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI. 15.) Korm. rendelet előírásainak megfelelően pályázatot hirdet a**

**Szabad Tér Színház Nonprofit Kft.**

(1122 Budapest, Városmajor)

vezetői (ügyvezető igazgatói) munkakörének betöltésére.

A **Szabad Tér Színház Nonprofit Kft.** (továbbiakban: Színház/Társaság) a Fővárosi Önkormányzat egyszemélyes tulajdonában lévő, közhasznú nonprofit gazdasági társasága.

A Színház az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 7. §-a szerint ESZ/082. számon nyilvántartásba vett előadó-művészeti szervezet, ezen belül művészeti tevékenységének jellege szerint: egytagozatos prózai színház; működése szerint: szabadtéri színház.

**Az ügyvezető igazgató** a Társaságot egyszemélyi felelős vezetőként irányítja.

**Az ügyvezető igazgatói munkakör betöltésével járó feladatok:**

1. A Színház/Társaság **művészeti programjának kidolgozása** a fenntartói megállapodásban rögzítettek szerint az alábbi szakmai-minőségi szempontok alapján:

A Budapesti Nyári Fesztivál megszervezése keretében:

* a Margitszigeti Szabadtéri Színpadon opera, operett és musical, valamint tánc- és folklór előadások szervezése neves nemzetközi és hazai művészek közreműködésével,
* a Városmajori Szabadtéri Színpadon prózai, zenés, valamint gyerek- és családi előadások műsorra tűzése,
* új magyar és világirodalmi művek bemutatóinak létrehozása saját bemutatóként vagy koprodukcióban,
* kortárs műfajok, verses estek, kamara-előadások műsoron tartása,
* vidéki és határon túli társulatok, előadások meghívása,
* matinék, gyerek és családi előadások, programok megszervezése.

A Színház/Társaság fenntartói megállapodásában foglaltak alapján az előadó-művészeti szolgáltatást az alábbi mutatószámoknak megfelelően teljesíti:

* évente legalább 40 előadást tart,
* legalább évi egy bemutatót hoz létre,
* legalább évi 40 ezer fizető nézője van, valamint
* valamennyi játszóhelyét figyelembe véve átlagosan legalább 65%-os kihasználtsággal (látogatottsággal) működik.

1. A Színház/Társaság **gazdasági-üzemeltetési programjának kidolgozása** és megvalósítása az alábbiak szerint:

* a színház sikeres, a 2019. évi támogatás nagyságrendjének mértékét figyelembe vevő működtetésének kidolgozása,
* a színház rendelkezésére bocsátott ingatlanok és eszközök – elsősorban kulturális célú – hasznosítási koncepciójának kidolgozása.

1. A Színház/Társaság **szervezeti, vezetési, működési feltételeinek** megvalósítása:

* az alapító okiratban, fenntartói megállapodásban és az alapítói határozatokban rögzített feladatok ellátása,
* beszámolás a társaság működtetéséről a fenntartói megállapodásban foglaltaknak megfelelően éves mérlegbeszámoló és közhasznúsági jelentés keretében,
* külső források, szponzorok bevonása a Színház/Társaság működtetésébe,
* eredményes marketing tevékenység folytatása.

**A Társaság 2019. évi üzleti terv mérlegadatai:**

2019. évi mérlegfőösszeg:                264.176 ezer Ft

összes bevétel:                               1.434.543 ezer Ft

összes kiadás:                                 1.432.446 ezer Ft

adózott eredmény:                               2.097 ezer Ft

**Az ügyvezető igazgatói munkakör betöltésének feltételei:**

* Az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI. 15.) Kormány rendelet (továbbiakban: Korm.rend.) 8. § (1)-(4) bekezdései alapján
* szakirányú felsőfokú végzettség (felsőfokú oktatási intézményben szerzett, az intézmény alaptevékenységének megfelelő felsőfokú végzettség és szakképzettség, vagy jogász, vagy közgazdász szakképzettség), (amely alól a Korm.rend. 8. § (5) bekezdése szerint meghatározott személyi kör mentesül),
* legalább 5 év szakmai gyakorlat (valamely előadó-művészeti szervezetnél, a szervezet alaptevékenységének megfelelő és ahhoz közvetlenül kapcsolódó munkakörben, munkavégzésre irányuló egyéb jogviszony esetében pedig az ilyen feladatkörben eltöltött idő), vagy 3 év előadó-művészeti szervezetben szerzett vezetői gyakorlat (valamely előadó-művészeti szervezetnél vezetői vagy magasabb vezetői munkakörben, vagy e feladatkörben munkavégzésre irányuló egyéb jogviszonyban eltöltött idő)

**Az elbírálás során előnyt jelent:**

* a szakterületen szerzett vezetői gyakorlat,
* egy világnyelv tárgyalási szintű ismerete.

**A munkakör betöltésének időtartama:**

Az ügyvezetői munkakör betöltésére 2020. március 1-jétől 2025. február 28-ig tartó munkajogviszony keretében kerül sor, a munka törvénykönyvéről szóló 2012. évi I. törvény (a továbbiakban: Mt.) 45. § (5) bekezdésében foglaltak szerint.

**Bérezés és egyéb juttatások:**

A munkabér a felek közötti megállapodás, illetve az Mt. vezető állású munkavállalókra vonatkozó rendelkezései alapján kerül megállapításra. Kérjük, munkabér igényét jelölje meg, amennyiben az eltér a Kft. jelenlegi ügyvezetőjének bérétől.

Az egyéb juttatásokra a Budapest Főváros Közgyűlése által elfogadott - eleget téve a köztulajdonban álló gazdasági társaságok takarékosabb működéséről szóló 2009. évi CXXII. törvény 5. § (3) bekezdésében foglalt kötelezettségének - a Fővárosi Önkormányzat kulturális ágazatba tartozó, egyszemélyes tulajdonban levő gazdasági társaságai ügyvezetőinek, egyéb vezető állású munkavállalóinak, valamint felügyelőbizottsági tagjainak javadalmazására c. szabályzat rendelkezési az irányadóak.

**A pályázatnak kötelezően tartalmaznia kell:**

* a 2019. évi támogatás nagyságrendjének mértékét figyelembe vevő működtetési koncepcióhoz kapcsolódóan a Társaság 2020. február 1-jétől 2025. január 31-ig terjedő időszakra vonatkozó üzleti tervét. Ezen belül a bevételek és kiadások tervezett struktúráját; a források növelésének lehetőségét, a tervezett és várható támogatásokat; a különböző együttműködésekben rejlő lehetőségeket;
* a pályázó által megvalósítani kívánt hosszabb távú művészeti koncepciót a fenntartói megállapodásban rögzítettekkel összhangban, szakmai elképzeléseket, több évadra vonatkozó produkciós terveket;
* a pályázó személyes motivációját;
* a Színház és közönségének viszonyáról, a változtatás esetleges irányáról kialakított álláspontját;
* az alkotótársak/együttműködő szakmai partnerek felsorolását;
* a pályázatban megjelölt szakmai koncepció megvalósítását szolgáló gazdasági stratégiát;
* marketing, PR, belső-külső kommunikációs stratégiai elképzeléseket;
* belföldi és külföldi szakmai kapcsolatok, együttműködések tervezetét.

**A felsorolt tartalmi elemek hiánypótlására nincs lehetőség, ezek hiányában a pályázat érvénytelen.**

**A pályázathoz csatolni kell:**

* szakmai önéletrajzot;
* a végzettséget igazoló okiratok hitelesítettmásolatát;
* szakmai gyakorlat igazolását,
* három hónapnál nem régebbi hatósági erkölcsi bizonyítványt;
* állami kitüntetések, díjak felsorolását és másolatát,
* nyilatkozatot aPolgári Törvénykönyvről szóló 2013. évi V. törvény 3:22. §-ában felsorolt kizáró okok fenn nem állásáról,
* nyilatkozatot, hogy az Mt. 211. § (1)-(2) bekezdésében szereplő összeférhetetlenség fennáll-e, megjelölve az összeférhetetlenség jellegét, formáját (Összeférhetetlenség fennállása esetén a mentesítésről és annak feltételeiről a munkáltató dönt.);
* nyilatkozatot, a jogszabály által előírt vagyonnyilatkozat-tételi kötelezettség teljesítésének vállalásáról;
* hozzájáruló nyilatkozatot arról, hogy a pályázat teljes anyagát az elbírálásban részt vevők megismerhetik;
* nyilatkozatot arról, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul;
* nyilatkozatot a benyújtott dokumentumok hitelességéről;
* nyilatkozatot arról, hogy a pályázatot elbíráló Fővárosi Közgyűlés a személyét érintő napirendi pont tárgyalásakor nyilvános vagy zárt ülést tartson.

**A pályázathoz csatolandó dokumentumok egyszeri hiánypótlására a beadási határidőt követő két munkanapon belül van lehetőség.**

A pályázók a pályázatok elkészítéséhez pályázati dokumentációt kapnak, mely tartalmazza a társaság:

* alapító okiratát,
* fenntartói megállapodását,
* haszonbérleti szerződését,
* szervezeti és működési szabályzatát,
* működési alapmutatóit (költségvetési sarokszámok, bemutató- és előadásszámok, látogatottság, dolgozói létszám, létesítményi technikai és műszaki adatok),
* a 2018. évi számviteli beszámolóját,
* a 2019. évi üzleti tervét,
* a folyamatban lévő szakmai pályázatok dokumentumait.

A pályázati dokumentáció a Színház/Társaság gazdasági vezetésénél, a 06-1-3550-175-ös telefonszámon kérhető.

A pályázati felhívás közzététele: az Emberi Erőforrások Minisztériuma honlapján.

Benyújtási határidő: Emberi Erőforrások Minisztériuma honlapján való közzétételtől számított 30 munkanap.

A benyújtás helye: a Főpolgármesteri Hivatal Humán Erőforrás Menedzsment Főosztályának címezve személyesen (1052 Budapest, Városház u. 9-11. III. emelet, 311. szoba) kell benyújtani, munkanapokon 9.00-14.00 óra között egy eredeti nyomtatott példányban: ***„Pályázat a Szabad Tér Színház Nonprofit Kft. ügyvezető igazgatói munkakörének betöltésére”.***

A pályázatok elbírálása a Korm. rend. 5-6. §-aiban foglaltak szerint történik.

A döntésről a Főpolgármesteri Hivatal értesíti a pályázókat.

A pályázat kiírója fenntartja magának a jogot, hogy a pályázatot eredménytelennek nyilvánítsa. A kiíró nem vállalja semmilyen, a beadott pályázat eredményéből keletkező kár, a pályázat beadásával kapcsolatban felmerült költség megtérítését.

A 2019. évi költségvetés előirányzatai a [www.budapest.hu](http://www.budapest.hu) honlapon, illetve a Főpolgármesteri Hivatal Kulturális, Turisztikai, Sport, Köznevelési és Szociálpolitikai Főosztályán.

Adatkezelésre vonatkozó tájékoztató a „<http://einfoszab.budapest.hu/list/adatkezelesi-tajekoztatok>” linken található.

További felvilágosítás a Főpolgármesteri Hivatal Humán Erőforrás Menedzsment Főosztályán a 06 1 327-1577-es, illetve a Kulturális, Turisztikai, Sport, Köznevelési és Szociálpolitikai Főosztályán, a 06 1 999-8343-as vagy a 06 1 327-1435-ös telefonszámon kérhető.

*Budapest, 2019.*

Tarlós István

főpolgármester